ÚRAD VLÁDY SLOVENSKEJ REPUBLIKY
                 sekcia vládnej legislatívy

                                                                                                                   Na rokovanie vlády SR
                                                                                                                   dňa 18. januára 2006
                                                                                                                   K materiálu č. 450/2006
                                                                                                                   K bodu č. 2

S T A N O V I S K O
k návrhu na  uzavretie Právneho nástroja o extradícii medzi Slovenskou republikou a Spojenými štátmi americkými podľa článku 3 odsek 2 Dohody medzi Európskou úniou a Spojenými štátmi americkými o extradícii, podpísanej 25. júna 2003

I

       Návrh na uzavretie Právneho nástroja o extradícii medzi Slovenskou republikou a Spojenými štátmi americkými podľa článku 3 odsek 2 Dohody medzi Európskou úniou a Spojenými štátmi americkými o extradícii, podpísanej 25. júna 2003 predložil na rokovanie vlády Slovenskej republiky podpredseda vlády a minister spravodlivosti Slovenskej republiky Daniel Lipšic.

II

Slovenská republika má s USA uzatvorenú dvojstrannú zmluvu o vzájomnom vydávaní zločincov z roku 1925 a dodatkovú zmluvu z roku 1935.
Vstupom do Európskej únie sa Slovenská republika zaviazala prevziať záväzky vyplývajúce z Dohody medzi Európskou úniou a Spojenými štátmi americkými o extradícii zo dňa 25. júna 2003. Článok 3 ods. 2 tejto dohody predpokladá uzatvorenie dvojstranných právnych nástrojov na jej vykonávanie medzi jednotlivými členskými štátmi Európskej únie a Spojenými štátmi americkými.

III

      Zmluva je bilaterálnou medzinárodnou zmluvou prezidentskej povahy, na ktorej vykonanie je potrebný zákon a podľa čl. 7 ods. 4 Ústavy Slovenskej republiky sa pred jej ratifikáciou vyžaduje súhlas Národnej rady Slovenskej republiky. 

IV

     Sekcia vládnej legislatívy Úradu vlády Slovenskej republiky odporúča vláde Slovenskej republiky návrh na uzavretie Právneho nástroja o extradícii medzi Slovenskou republikou a Spojenými štátmi americkými podľa článku 3 odsek 2 Dohody medzi Európskou úniou a Spojenými štátmi americkými o extradícii, podpísanej 25. júna 2003  v predloženom znení schváliť.

V Bratislave 16. januára 2006
Vypracoval: Pavel Kanka

                                                                                         Štefan  G r m a n
                                                                                          generálny riaditeľ 
                                                                                    sekcie vládnej legislatívy